
A leíró jellegű szöveges értékelés szerepe a matematikatanulással kapcsolatos motiváció fejlesztésében és a matematikai szorongás csökkentésében

A tanítás és a tanulás minőségének javítása szempontjából a leíró típusú szöveges értékelés egy sokkal jobb alternatívát képvisel, mint a minősítés, viszont sajnos a hagyományos oktatási rendszerben egyáltalán, vagy csak elenyésző mennyiségben jelenik meg. Kutatásomban főként arra kerestem a választ, hogy van-e haszna annak, ha rövidtávon is, de gyakorlatba ültetjük a rendszeres szöveges visszajelzést a gyerekek tevékenységére, teljesítményére vonatkoztatva. Harmadik osztályosok matematikatanulással kapcsolatos motivációjára, matematikai teljesítményére és szorongására nézve vizsgáltam a szöveges visszajelzés hatását szemben a pontszámokéval. A kísérletben 42 diák vett részt két osztályból, melyeket véletlenszerűen két csoportra osztottam. A beavatkozást a hetente változó online matematikai játékokra adott szöveges értékelések (a kísérleti csoportban) és pontszámok (a kontrollcsoportban) képezték. A matematikai játékokat előre meghatározott kompetenciák mentén építettem fel, melyeket mind az elő-, mind az utótesztelésben mértem. Pre- és poszttesztként mindkét csoport matematikai képességmérő feladatlapot, és elemi osztályosoknak kidolgozott matematikatanulással kapcsolatos motiváció, valamint matematikai szorongást mérő kérdőívet töltött ki. A két tesztelés között hat hét telt el, ez idő alatt ötször kaptak értékelést a tanulók. Eredményeimben nem találtam a két csoport között szignifikáns eltéréseket a motiváció, a szorongás és a teljesítmény szintjén sem. Ennek ellenére vannak olyan tendencia szintű eredmények, és változók közötti összefüggések, melyeket érdemes lehet tovább vizsgálni.



